เงินบาทเปิด 30.49/52 คาดแข็งค่าตามยูโร
เงินบาทเปิดตลาดเช้านี้อยู่ที่ระดับ 30.49/52 บาท/ดอลลาร์ แข็งค่าตามทิศทางเงินยูโรที่ดีขึ้น
9 มี.ค. 2555

เงินบาทเปิดตลาดเช้านี้อยู่ที่ระดับ 30.49/52 บาท/ดอลลาร์ แข็งค่าตามทิศทางเงินยูโรที่ดีขึ้น
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.49/52 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 30.55/57 บาท/ดอลลาร์ ตามค่าเงินยูโร          วันนี้เงินบาทมีทิศทางแข็งค่าตามทิศทางเงินยูโรที่แข็งค่าขึ้นเมื่อเทียบกับดอลลาร์ หลังมีข่าวดีที่เจ้าหนี้เอกชนซึ่งเป็นเจ้าหนี้รายใหญ่ของกรีซตกลงเข้าร่วมโครงการสว็อปพันธบัตรเพื่อช่วยลดภาระหนี้สินของกรีซ ซึ่งจะช่วยให้กรีซสามารถหลีกเลี่ยงการผิดนัดชำระหนี้ได้ นอกจากนี้ยังถือเป็นขั้นตอนสำคัญที่จะช่วยให้กรีซมีคุณสมบัติเพียงพอต่อการรับเงินช่วยเหลือรอบที่ 2 จากกองทุนการเงินระหว่างประเทศ(IMF) และองค์กรอื่นๆ โดยคาดว่าจะมีการแถลงผลการตัดสินใจเรื่องดังกล่าวในวันนี้         "วันนี้บาทคงแข็งค่าต่อตามทิศทางเงินยูโรที่ดีขึ้น เพราะมีข่าวดีเรื่องสว็อปหนี้ของกรีซ คงน่าจะทำให้บาทเราแข็งไปด้วย ประกอบกับตลาดหุ้นบ้านเราที่น่าจะยังเป็นบวก" นักบริหารเงิน ระบุ          ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.62/63 เยน/ดอลลาร์ ปรับตัวอ่อนค่าจากระดับ 81.41/42 เยน/ดอลลาร์ ส่วนเงินยูโรอยู่ที่ระดับ 1.3260/3262 ดอลลาร์/ยูโร ปรับตัวแข็งค่าจากระดับ 1.3215/3217 ดอลลาร์/ยูโร   นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.37-30.60 บาท/ดอลลาร์